### Resume

Udvalget arbejder med et grønt tillæg til mobilitetsplanen, der skal fremme klimaplanens målsætninger om grøn omstilling af mobiliteten, herunder cyklisme, kollektiv transport og elbiler. Med det grønne tillæg ønsker udvalget bl.a. at arbejde med at "prøve ting af" - altså arbejde med midlertidige tiltag og drage erfaringer fra dem i forhold til permanente løsninger.

Udvalget oplevede på studieturen til [adresse], hvordan man der arbejder eksperimentelt med grøn mobilitet. På denne baggrund foreslås et antal principper for, hvordan udvalget selv kan arbejde med eksperimenter i grøn mobilitet.

### Sagsfremstilling

Teknisk Udvalg drøftede og anbefalede 29. marts 2022 kommissorium for et grønt tillæg til mobilitetsplanen. Det grønne tillæg skal vise vejen til mere grøn mobilitet, uanset om man bor på landet, i en centerby, i en mindre by eller i Vejle by. I kommissoriet indgår 10 dogmer for grøn mobilitet, hvor de sidste to dogmer lyder:

9. Vi gør det smart, tør afprøve ny teknologi og baserer beslutninger på data

10. Vi tør prøve tingene af

Der ligger altså i dogmerne for arbejdet med grøn mobilitet en grundlæggende vilje til at prøve ting af - både forsøg med teknologiske løsninger eller forsøg med f.eks. at tilpasse trafikflows. Samtidig er der lagt vægt på at lære af forsøg og arbejde databaseret.

Denne tilgang blev også understøttet af udvalgets tur til [adresse], hvor udvalgsmedlemmer der så, hvordan man arbejder meget med i midlertidige perioder at afprøve grønne løsninger. Dette kunne f.eks. være midlertidige ensretninger, nedsat hastighed, prioritering af cykler eller andet. Forsøgene vil kun meningsfuldt kunne gennemføres, hvis der er bred politisk opbakning til dem. Mange af disse forsøg kan skabe lokal usikkerhed eller modstand, hvorfor det er vigtigt politisk at betone den midlertidge karakter af forsøgene.

Det foreslås derfor, at der skabes en ramme for udvalgets arbejde med forsøg på mobilitetsområdet, som kan gøre det lettere politisk at arbejde med eksperimenter.

De seks principper nedenfor udgør et bud på en ramme for at arbejde med at prøve ting af i forsøgsperioder:

1. Alle forsøg understøtter grøn mobilitet - altså reducere klimaaftryk fra transport

2. Forvaltningen kan uden politisk drøftelse igangsætte mindre indgribende forsøg

3. Større eller mere indgribende forsøg skal drøftes og godkendes politisk inden igangsætning

4. Forsøgene har en tydelig start og slutdato, der også kommunikeres tydeligt til lokale interessenter

5. Forsøgene evalueres - både i forhold til de direkte erfaringer med forsøgsområdet, men også i forhold til afledte effekter, hvor trafikken påvirkes andre steder

6. Alle forsøg og evalueringerne heraf genbesøges i udvalget, så der drages læring af både vellykkede og mindre vellykkede tiltag

Der vil være omkostninger ved at gennemføre også midlertidige forsøg. Det foreslås derfor, at der reserveres 0,5 mio. kr. i TU's innovationspulje til området.

### Økonomi

Der reserveres 0,5 mio. kr. i TU's innovationspulje til forsøg.

### Klima og resiliensvurdering

Alle eksperimenter forventes at understøtte klimaplanens målsætninger om grøn mobilitet. Mobilitetsområdet udgår ca 30 % af kommunens samlede CO2-belastning, hvor privatbilisme udgør absolut hovedparten af CO2-aftrykket for mobilitet.

### Sagens videre forløb

Sagen skal alene behandles af Teknisk Udvalg.

### Teknik- og Miljødirektøren indstiller,

|  |  |
| --- | --- |
| at | den eksperimentelle tilgang til at arbejde med grøn mobilitet drøftes, |
| at | principperne for forsøg godkendes, og |
| at | der reserveres 0,5 mio. kr. i [adresse] innovationspulje til forsøg. |

### Beslutning

Godkendt.

Øyvind Eriksen og Janne Karlsen var fraværende.